Winterreën in noorde van die land ongewoon | Netwerk24
Winterreën in noorde van die land ongewoon
Deur Charné Kemp 09 Julie 2018 19:56
Ná verlede week se kouefront het Suid-Afrikaners Maandag in die noordelike en sentrale dele van die land te midde van koue reënweer na serpe en koffiebekers gegryp.
Die reën en donderbuie wat oor die noordelike en sentrale gedeeltes geval het, is ongewoon vir die somerreënvalstreek.
Elani Heyneke, weervoorspeller by die Suid-Afrikaanse Weerdiens, sê die reënweer word veroorsaak deur 'n bolugtrog wat oor die betrokke gedeeltes beweeg.
"Die reën het reeds Sondagaand in die noordwestelike en verre noordelike dele van die Noord-Kaap begin val.
"Dit het na die Vrystaat, Noordwes, Gauteng, Limpopo, Mpumalanga en KwaZulu-Natal en tot so ver as Beaufort-Wes versprei.
"Dit sal oornag opklaar en ooswaarts beweeg.
"Die reën is ongewoon in die somerreënvalstreke. Dit is die aard van die betrokke stelsel wat die soort winterreën meebring."
Die sagte reënweer gaan ook gepaard met koue.
"Maar dit is nie 'n kouefront nie. Die koue word deur reënerige toestande veroorsaak."
Donderweer het Maandagmiddag oor Bothaville, Wolmaransstad en Bloemhof voorgekom waar reënval van tussen 5 en 10 mm voorspel is.
"Dit is baie reën vir die tyd van die jaar in dié streke.
"Ons het die meeste reën in die weste van Noordwes en noordelike dele van die Vrystaat verwag. Elders sal dit minder as 5 mm reën," sê sy.